钦定古今图书集成/明伦汇编/官常典/第642卷 > 顾和
## 钦定古今图书集成/明伦汇编/官常典/第642卷 > 顾和

按《晋书》本传：“和字君孝，总角便有清操。族叔荣雅重
之曰：‘此吾家麒麟，兴吾宗者，必此子也’。时宗人球亦
有令闻，为州别驾。荣谓之曰：‘卿速步，君孝超卿矣’。王
导为扬州，辟从事。月旦当朝，未入，停车门外，周𫖮遇
之，和方择虱，夷然不动。𫖮既过，顾指和心曰：‘此中何
所有’？和徐应曰：‘此中最是难测地’。𫖮入谓导曰：‘卿州
吏中有一令仆才’。”导亦以为然。和尝诣导，导小极，对
之疲睡，和欲叩会之，因谓同坐曰：“昔每闻族叔元公、
道公叶赞中宗，保全江表，体小不安，令人喘息。”导觉
之，谓和曰：“卿珪璋特达，机警有锋，不徒东南之美，实
为海内之俊。”由是遂知名。既而导遣八部从事之部和为下传还，同时俱见。诸从事各言二千石官长得
失，和独无言。导问和得何所闻，答曰：“明公作辅，宁使
网漏吞舟，何缘采听风闻，以察察为政。”导咨嗟称善。
累迁司徒掾。